b'\n_START_ARTICLE_\nAkershusiske ridende jegerkorps\n_START_PARAGRAPH_\nAkershusiske ridende jegerkorps var en jegeravdeling i den norske H\xc3\xa6ren som ble opprettet ved kongelig resolusjon 21. april 1811, som en del av en omorganisering av Kavaleriet. Avdelingen var en videref\xc3\xb8ring av 1ste S\xc3\xb8ndenfjeldske Dragonregiment fra 1701._NEWLINE_Etter omorganiseringen i 1811 besto det norske kavaleriet av tre regiment: Akershusiske ridende jegerkorps med kompanier i \xc3\x98stfold og Nes/Eidsvoll; S\xc3\xb8ndenfjeldske Dragonregiment med kompanier i Romerike, Hedmark og Toten; og Trondhjems Dragonkorps med kompanier i Innherred og Strinda. Fra og med 1818 ble Andreas Samuel Krebs sjef for korpset, og det besto av fem kompanier: Eidsvold-N\xc3\xa6ssiske kompani (fra tidligere Akershus dragonregiment), Tr\xc3\xb8gstadske kompani og Rakkestadske kompani (begge fra tidligere Sm\xc3\xa5lenske dragonregiment), samt et geworbent (vervet) kompani. Korpset ble nedlagt ved utgangen av 1888._NEWLINE_Under forberedelsene til Riksforsamlingen i 1814 oppnevnte regimentet, p\xc3\xa5 samme m\xc3\xa5te som \xc3\xb8vrige milit\xc3\xa6ravdelinger, medlemmer av Den grunnlovgivende forsamling; jegerkorpset valgte imidlertid bare \xc3\xa9n: major Valentin Sibbern som representant._NEWLINE_Jegerkorpsets arkiv opptar tre hyllementre i Riksarkivet. Disse omfatter hovedsakelig tidsrommet 1817\xe2\x80\x931888, og arkivet inneholder blant annet kopib\xc3\xb8ker, journaler og journalsaker samt en del personalsaker, offisers- og mannskapsruller. Det er s\xc3\xb8kbart via arkivportalen.'